Document ID: 32015R0408

KOMISSION TÄYTÄNTÖÖNPANOASETUS (EU) 2015/408,
annettu 11 päivänä maaliskuuta 2015,
kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 80 artiklan 7 kohdan täytäntöönpanosta ja korvattavien aineiden luettelon laatimisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 78 artiklan 2 kohdan,
sekä katsoo seuraavaa:
(1)
Tehoaineet on hyväksyttävä korvattaviksi aineiksi, jos ne täyttävät yhden tai useamman asetuksen (EY) N:o 1107/2009 liitteessä II olevassa 4 kohdassa säädetyistä kriteereistä.
(2)
Asetuksen (EY) N:o 1107/2009 80 artiklan 7 kohdan nojalla komissio laatii luettelon neuvoston direktiivin 91/414/ETY (2) liitteeseen I sisällytetyistä aineista, jotka täyttävät asetuksen (EY) N:o 1107/2009 liitteessä II olevassa 4 kohdassa esitetyt kriteerit, jäljempänä ’korvattavien aineiden luettelo’.
(3)
Jotta varmistetaan tehoaineita, jotka voidaan ominaisuuksiensa perusteella katsoa korvattaviksi aineiksi, koskevan unionin politiikan johdonmukaisuus ja tällaisiin aineisiin sovellettava yhdenvertainen kohtelu, komission olisi sisällytettävä kyseiseen luetteloon myös asetuksen (EY) N:o 1107/2009 80 artiklan 1 kohdan siirtymäsäännösten mukaisesti hyväksytyt tehoaineet.
(4)
Tarkastelukertomuksen, Euroopan elintarviketurvallisuusviranomaisen päätelmien (3) tai arviointikertomuksen luonnoksen, sen lisäysten ja siihen liittyvien vertaisarviointiraporttien sisältämien tietojen taikka Euroopan parlamentin ja neuvoston asetuksen (EY) N:o 1272/2008 (4) mukaisen luokituksen perusteella oli mahdollista tunnistaa aineet, jotka täyttävät asetuksen (EY) N:o 1107/2009 liitteessä II olevassa 4 kohdassa esitetyt kriteerit. Nämä asiakirjat tarjoavat soveltuvin osin tietoa hyväksyttävästä päivittäisestä saannista (ADI), akuutin altistumisen viiteannoksesta (ARfD) tai käyttäjän altistuksen hyväksyttävästä raja-arvosta (AOEL), aineiden hitaasti hajoavista, biokertyvistä ja myrkyllisistä ominaisuuksista (PBT), asetuksen (EY) N:o 1107/2009 liitteessä II olevan 4 kohdan kolmannessa luetelmakohdassa tarkoitetuista kriittisistä vaikutuksista, reagoimattomien isomeerien osuudesta, asetuksen (EY) N:o 1272/2008 mukaisesta luokituksesta kategoriaan 1A tai 1B kuuluviksi syöpää aiheuttaviksi aineiksi tai kategoriaan 1A tai 1B kuuluviksi lisääntymiselle vaarallisiksi aineiksi tai joilla katsotaan olevan hormonitoimintaa häiritseviä ominaisuuksia. Kyseisten tietojen perusteella todettiin, että tämän asetuksen liitteessä mainitut aineet täyttävät yhden tai useamman asetuksen (EY) N:o 1107/2009 liitteessä II olevassa 4 kohdassa säädetyistä kriteereistä. Tiedot on konsolidoitu, ja ne löytyvät komission sivustolla olevasta tukivälineestä, joka on otettu käyttöön korvattavien aineiden luettelon laatimisen helpottamiseksi (5).
(5)
Tehoaineiden 1-metyylisyklopropeeni, amitroli, diklofoppi, dimetoaatti, etoprofossi, fenamifossi, fiproniili, fluometuroni, haloksifoppi-P, metaami, oksamyyli, sulkotrioni ja triatsoksidi hyväksyttävä päivittäinen saanti (ADI) on huomattavasti alhaisempi kuin suurimmalla osalla hyväksytyistä tehoaineista vastaavien aineiden/käyttötarkoitusten luokissa. Tehoaineiden dimoksistronbiini, fenamifossi, metomyyli ja oksamyyli akuutin altistumisen viiteannos (ARfD) on huomattavasti alhaisempi kuin suurimmalla osalla hyväksytyistä tehoaineista vastaavien aineiden/käyttötarkoitusten luokissa. Tehoaineiden amitroli, bromadioloni, difenakumi, dimetoaatti, dikvatti, etoprofossi, fenamifossi, flukinkonatsoli, metaami, sulkotrioni, triatsoksidi ja varfariini käyttäjän altistuksen hyväksyttävä raja-arvo (AOEL) on huomattavasti alhaisempi kuin suurimmalla osalla hyväksytyistä tehoaineista vastaavien aineiden/käyttötarkoitusten luokissa. Sen vuoksi on aiheellista sisällyttää kyseiset tehoaineet korvattavien aineiden luetteloon.
(6)
Tehoaineet lufenuroni, oksifluorfeeni ja kinoksifeeni täyttävät kriteerit, joiden perusteella niitä voidaan pitää hitaasti hajoavina biokertyvinä aineina. Tehoaineet amitroli, bifentriini, bromukonatsoli, klorotoluroni (stereokemia ei määritelty), kupariyhdisteet (kuparihydroksidin, kuparioksikloridin, kuparioksidin, Bordeaux-seoksen ja kolmiemäksisen kuparisulfaatin muodossa), syprokonatsoli, syprodiniili, difenokonatsoli, diflufenikaani, dimoksistrobiini, dikvatti, epoksikonatsoli, fenbutatinaoksidi, fludioksoniili, flufenaset, fluopikolidi, flukinkonatsoli, haloksifoppi-P, imatsamoksi, imatsosulfuroni, isoproturoni, isopyratsaami, lenasiili, lufenuroni, metkonatsoli, metributsiini, metsulfuronimetyyli, myklobutaniili, nikosulfuroni, oksadiatsoni, oksifluorfeeni, paklobutratsoli, pirimikarbi, prokloratsi, propikonatsoli, propoksikarbatsoni, prosulfuroni, kinoksifeeni, tebukonatsoli, tebufenpyradi, tepraloksimidi, triallaatti, triasulfuroni ja tsiraami täyttävät kriteerit, joiden perusteella niitä voidaan pitää hitaasti hajoavina myrkyllisinä aineina. Tehoaineet aklonifeeni, difenakumi, esfenvaleraatti, etofenproksi, etoksatsoli, famoksadoni, lambda-syhalotriini, lufenuroni, oksifluorfeeni, pendimetaliini ja kinoksifeeni täyttävät kriteerit, joiden perusteella niitä voidaan pitää biokertyvinä myrkyllisinä aineina. Sen vuoksi on aiheellista sisällyttää kyseiset tehoaineet korvattavien aineiden luetteloon.
(7)
Tehoaineet mekoproppi ja metalaksyyli sisältävät huomattavan määrän reagoimattomia isomeerejä. Sen vuoksi on aiheellista sisällyttää kyseiset tehoaineet korvattavien aineiden luetteloon.
(8)
Tehoaineet karbendatsiimi, epoksikonatsoli, flumioksatsiini, glufosinaatti, linuroni, oksadiargyyli, kvitsalofoppi-P (muunnos kvitsalofoppi-P-tefuryyli) ja varfariini on luokiteltava asetuksen (EY) N:o 1272/2008 mukaisesti kategoriaan 1A tai 1B kuuluviksi lisääntymiselle vaarallisiksi aineiksi. Sen vuoksi on aiheellista sisällyttää kyseiset tehoaineet korvattavien aineiden luetteloon.
(9)
Koska toimia, jotka koskevat tiettyjä tieteellisiä kriteerejä asetuksen (EY) N:o 1107/2009 liitteessä II olevan 3.6.5 kohdan ensimmäisessä alakohdassa tarkoitetuista hormonitoimintaa häiritsevistä ominaisuuksista, ei ole vielä hyväksytty, oli määritettävä kyseisen kohdan kolmannen alakohdan mukaisesti, onko aineella katsottava olevan tällaisia ominaisuuksia. Kyseisen säännöksen mukaan tehoaineita klorotoluroni (stereokemia ei määritelty), dimoksistrobiini, epoksikonatsoli, molinaatti, profoksidiimi, tepraloksimiidi ja tiaklopridi on pidettävä aineina, joilla on sellaisia hormonitoimintaa häiritseviä ominaisuuksia, joilla voi olla haitallisia vaikutuksia ihmisille. Sen vuoksi on aiheellista sisällyttää kyseiset tehoaineet korvattavien aineiden luetteloon.
(10)
Jäsenvaltioille ja asianomaisille osapuolille olisi annettava kohtuullisesti aikaa sopeutua tämän asetuksen säännöksiin.
(11)
Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvattavat aineet
Direktiivin 91/414/ETY liitteeseen I sisältyvät tehoaineet, jotka täyttävät asetuksen (EY) N:o 1107/2009 liitteessä II olevassa 4 kohdassa vahvistetut kriteerit, mainitaan tämän asetuksen liitteessä olevassa luettelossa.
Ensimmäistä kohtaa sovelletaan myös asetuksen (EY) N:o 1107/2009 mukaisesti hyväksyttyihin tehoaineisiin kyseisen asetuksen 80 artiklan 1 kohdassa säädettyjen siirtymätoimenpiteiden mukaan.
2 artikla
Siirtymätoimenpiteet
Asetuksen 1 artiklaa ja liitettä ei sovelleta ennen 1 päivää elokuuta 2015 jätettyihin kasvinsuojeluaineita koskeviin lupahakemuksiin.
3 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä maaliskuuta 2015.

Labels: 1
6